लोअर शिवालिक दी ख’लकी धारा दे परलै पास्सै दक्खनै च मरैह्‌ले पे ते अग्गें दक्खनै च कंढी दा खेतर। मरैह्‌ले डुग्घिऐं खड्डें नै भरोचे दे ते जंगल-जाड़ैं नै खटोदे ल’बदे। प्हाड़ियें दे उप्पर थाह्‌रें-थाह्‌रें निक्के-निक्के ग्रां पे। इक्क ग्रां दा दूआ ग्रां मता कोल बुझोंदा ते बित्थ कुक्कड़-डुआर ऐ, बो, मनुक्खै आस्तै इक्क ग्रां थमां दूऐ ग्रां जाने आस्तै केई खुब्बड़-खोड़े ते डुग्घियां खड्डां पेइयां ते क्रोहें दी मजल बनी जंदी। विजली दी मदद कन्नै ट्राली सिस्टम चली पवै तां लोकें गी सौख होई जाग। पानियै दी बड़ी नाबत ऐ। ग्रांएं च बरखा दे पानियै दे तलाς होंदे। जंगल-जाड़ बधीक होने करी पशु-पालन मता ऐ। फसल घट्ट होंदी। लोक बड़े मैह्‌नती न ते ब्हादर बी। फौजी नौकरी ते बाह्‌रें मजूरी करदे। जम्मू च एह् खेतर रावी रुआर थैह् ग्रां कोला रंभ होई चौकीचौरा अखनूर तसीला जम्मू जंदा उठी। चैड़ा कोई अट्ठ मील होना ते हवाई बित्थ चार मील बी नेईं।